September | 2013 | huiskok
Ironies genoeg sal die kraak/krater/cleavage jou sommige dae ontwyk (net soos die lewe mos maar is). Aanvaar dit so, stapel die room selfs hoër op die koek. Die origes bedien jy in ‘n bakkie.
SJOKOLADE- EN KOFFIE KRATERKOEK MET CAPPUCCINO ROOM
Karoo pizza met volstruis, groenvy en kerriespringmielies
‘n Koskuier in die Klein-Karoo klink al klaar lekker. Laat die bestemming Barrydale op die R62 wees, gooi ‘n avontuurlustige Kokkedore en ‘n vriendelike kookkompetisie ook in die reismandjie, dan gaan dinge mos BAIE lekker raak.
Kokkedoor Tiaan se kinkel ‘scatter’ kos landskappie – wildsvleis frikkadelle en boerboontjie puree
Op uitnodiging van Toitnette du Toit, Kinkelkok van Barrydale wat 3de in die Kokkedoor-kompetisie gekom het, het ek en my kookmaat Glanskok Francois Ferreira ‘n kosnaweek op die dorpie deurgebring.
Terloops, ek sal in ‘n volgende post die gourmet-aand beskryf wat Toitnette en haar kombuisbrigade vir ons voorgesit het tydens ‘n magiese langtafel-ete in Barrydale se ou flieksaal met sy pragtige ou houtvloere.
Vir eers: die eintlike doel van die kuier was om ‘n vriendelike ‘uitkook’ tussen die Kokkedore te beoordeel by die Barrydale Kelder tydens die Renosterbos Uithou-wedren (groot jaarlikse bergfiets-marathon).
Vyf Kokkedore – Tiaan, Rendil, Mathilda, Marinda en Aletta – het elkeen ‘n kookmaat uit die gehoor gekies en toe hul serpraais-mandjie oopgemaak. Volstruissteaks en volstruiswors moes gebruik word, en so ook ‘n flessie groenvye. Ek en Francois moes behoorlik bontstaan om tydens die beoordeling ‘n wenner te kon kies uit die vyf uitstekende geregte (als op ‘n Weber gaargemaak, hoor!)
Daar was die G-r-o-o-o-o-o-t Barrydale-burger vir twee wat Marinda en haar kookmaat Meyer gemaak het – wat ons as die beste idee van die dag bekroon het vir sy groothartigheid – ‘n gasvrye burger wat op sy manier nogals romanties is: groot genoeg vir ‘n paartjie wat nie omgee om saam taai vingers en sous om die mond te kry nie.
Rendil en sy kookmaat Julia het ‘n Karoo lenteslaai gemaak met volstruisfillet, gebraaide appel, aarbeie, en ‘n sjokolade-rissie sous van rooiwyn en room. Aletta en Johette het volstruis in lemoen en knoffel gebraai met ‘n rooiwyn en vye-roomsousie en baie geurige geroomde spinasie met ‘n geurtjie van die volstruiswors.
Tiaan, die wenner van die Kokkedoor-reeks se keatiewe ‘koskonsep’ van ‘scatter’kos het weer baie aandag getrek en sy lavash-pizzakors was in ‘n klas van sy eie. Hy en kookmaat Matt was gewis die span om te klop.
Ek het my stem vir die eerste plek uitgebring vir die mooie Mathilda en Marco, wat saam met haar gekook het. Haar gereg – ‘n Karoopizza – was vindingryk, voedsaam, vreklekker en vet pret. Die kerrie springmielies was ‘n speelse element wat vir my gepas het by die dag se joligheid, maar ook ‘n besondere tekstuur aan die gereg gegee. Verrassend anders, want wie verwag om die spring van springmielies as ‘n pizza-topping aangebied te word!
MATHILDA SE KAROO PIZZA MET VOLSTRUIS, KERRIE-SKIETMIELIES EN GROENVY
(Genoeg vir 2 voorgereg porsies of een groot pizza)
En verbeel jou: ‘n pizza met sy eie ‘slaaisous’: rooiwyn-, asyn en groenvystroop-reduksie
Vir die Pizza deeg
500g Witbrood meel
3/4 pakkie droë kitsgis
Genoeg louwarm water om die storie bymekaar en kniebaar te kry (of sommer kraanwater as dit Barrydale-warm buite is).
Metode: Knie tot elasties en egalig en laat rys op ‘n warm plekkie vir tien min. Rol dun uit in oval-vormige pizzas wat sommer lekker rof en kunstig lyk.
Plaas op ‘n gasbraai* se rooster vir 2 min aan ‘n kant teen hoë hitte of bak in ‘n oond teen 200 °C vir 10 min of tot lekker krakerig.
Marineer 2 Volstruis Filette in:
Braai oor warm kole vir 1 min aan ‘n kant en laat rus. Sny baie dun soos Carpaccio en plaas eenkant.
Haal 1/2k se volstruis wors uit sy derm en rol in klein frikkadelletjies. Strooi liggies met komyn. Braai oor die kole net voor opdiening van die pizza.
Kook en karameliseer 1 koppie botterskorsie-blokkies in sout en peper na smaak met ‘n bietjie groenvyestroop.
¼ koppie springmielies
Metode: Skiet die springmielies, geur met sterk kerriepoeier en sout (plaas eenkant)
Rooiwyn-, asyn en groenvystroop reduksie
30ml Balsamiese asyn
10ml rooiwyn asyn
30ml ingelegde groenvye stroop
Metode: Laat die spul stadig prut oor matige hitte tot dat dit dik en stroperig is. Dit kom na die tyd bo-oor die pizza.
½ koppie kalamata olywe, ontpit en gekneus,
30ml goeie olyolie
Sit die pizza aanmekaar
Smeer die onderlaag oor die pizzabasis. Strooi die botterskorsie en frikkadelle bo-oor, dan die volstruis carpaccio, gevolg deur ‘n paar dun skyfies groen vye hier en daar (3 vye in 6 skywe gesny). Eindig met die kerrie popcorn en laastens die asyn-en rooiwyn reduksie. Sit voor met ‘n lekker robuuste rooiwyn en geniet op ‘n lekker somersdag.
*Dis op ‘n Weber-gasbraai gedoen met ‘n klapdeksel. Speel rond met jou eie braai-kontrepsie of maak die pizza in die oond. Jy soek egter die rokerige smakie.